89. Senderisme en tren: Núria - Pic d'Eina - Torre d'Eina - Cambradasa - Montlluís (Tren Groc)
Llarga travessada entre Núria i Montlluís (Tren Groc) que ens portarà a trepitjar dos 100 Cims, el pic de la Torre d'Eina i el de Cambradase en una travessa amb immenses panoràmiques sobre les muntanyes de Núria, el Carlit i Andorra, clarament visibles si el dia ens acompanya.
La baixada des del Cambradase la farem per un sender fressat que baixa just des del mateix cim del Cambradase Occidental (2.711m) que porta cap a Sant Pere dels Forcats. Pocs metres abans d'arribar-hi ens desviarem per prendre una pista cap a l'est per a connectar amb el GR-36 primer, i el GR-10 després, sender aquest últim que ens durà fins a tocar de l'estació de tren del Montlluís-La Cabanassa del Tren Groc a través d'uns prats amb bones vistes del pic de Cambradasa.
L'excursió acaba a Montlluís(capital de l'Alta Cerdanya), vila fortificada on trobem una de les poques ciutadelles dissenyades completament per Vauban que és Patrimoni de la Humanitat. Si encara tenim temps, i sobretot forces, podem acostar-nos-hi per a visitar-la. La Ciutadella encara està ocupada per l'excèrcit francès i només es pot visitar a través de l'Oficina de Turisme.
A Montlluís trobem algun hotel i una Gîte just sobre la muralla. Podem seguir un sender circular que la envolta. Una bona idea és passar-hi la nit a la ciutat per agafar el tren el dia següent i tenir temps per visitar-la amb més calma, que el dia ha estat llarg.
DIFICULTAT
Es tracta d'una sortida que recorre el cordal entre el pic d'Eina i el Cambradasa. És una excursió difícil per la llargària, prop de 20km, pel desnivell a superar (+1200 / -1700m) i per la molta estona que caminarem per sobre dels 2.600m i desprotegits de les inclemències meteorològiques en una zona on el vent sovint bufa fort. vent.
Cap dificultat tècnica. El sender sempre és clar i fressat. Cal anar en compte a les cruïlles cap a Planès. Estan marcades per a circuits en BTT i són fàcils de seguir però sempre -és aconsellable portar mapa i saber cap a on volem anar.
TRENS
La travessa acaba a l'estació de Montlluís-La Cabanassa del Tren Groc, línia de tren que connecta amb l'estació internacional de La Tor de Querol on finalitzen alguns tren de la R3 de Rodalies de Catalunya.
L'estació es troba a 1km al sud de Montlluís, dins el municipi de La Cabanassa.
Consulteu els horaris a:
Cremallera de Núria: http://goo.gl/BM4mWw
Rodalies de Catalunya: http://goo.gl/COqAzJ
SNCF (també trens del Tren Groc): http://goo.gl/NiiHLJ